วันพุธที่ 11 พฤศจิกายน 2563
นายกรัฐมนตรี มอบนโยบาย กอ.รมน. ย้ำใช้หลักบูรณาการ การมีส่วนร่วม และสร้างการรับรู้ควบคู่ประชาสัมพันธ์ “เชิงรุก”
พลเอก ประยุทธ์ จันทร์โอชา นายกรัฐมนตรี มอบนโยบาย กอ.รมน. ย้ำใช้หลักบูรณาการ การมีส่วนร่วม และสร้างการรับรู้ควบคู่ประชาสัมพันธ์ “เชิงรุก”
วันนี้ (11 พ.ย.63) เวลา13.30น. ณ สโมสรทหารบก ถนนวิภาวดีรังสิต เขตพญาไท กรุงเทพฯพลเอก ประยุทธ์ จันทร์โอชานายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะกรรมการอำนวยการรักษาความมั่นคงภายในราชอาณาจักร ครั้งที่1/2563และกล่าวมอบนโยบายในการสรุปผลการปฏิบัติงาน 2563 และแถลงแผนการปฏิบัติงานประจำปี 2564 ของกองอำนวยการรักษาความมั่นคงภายในราชอาณาจักรโดยมีพลเอก อนุพงษ์ เผ่าจินดา รัฐมนตรีว่าการกระทรวงมหาดไทย ผู้บัญชาการเหล่าทัพ คณะกรรมการอำนวยการรักษาความมั่นคงภายในราชอาณาจักร ผอ.รมน.ภาค หัวหน้าหน่วยขึ้นตรง กอ.รมน. และ ผอ.รนม.จังหวัด เข้าร่วมด้วย โดยที่ประชุมมีมติเห็นชอบแผนปฏิบัติงานทุกระดับที่สอดคล้องกับยุทธศาสตร์ชาติ แผนปฏิรูปและแผนแม่บท
โอกาสนี้ นายกรัฐมนตรีกล่าวขอบคุณส่วนราชการที่เกี่ยวข้องที่ได้ร่วมกันปฏิบัติงานอย่างเต็มความสามารถทั้งการแก้ไขปัญหาความไม่สงบจังหวัดชายแดนภาคใต้ โดยยึดหลักการพัฒนาควบคู่กับการบังคับใช้กฎหมาย ทำให้สถิติการใช้ความรุนแรงลดลงจนเป็นที่น่าพอใจ รวมถึงการปรับลดพื้นที่อำเภอไม้แก่นจังหวัดปัตตานี ออกจากพื้นที่ประกาศพระราชกำหนดการบริหารราชการในสถานการณ์ฉุกเฉิน ที่นำมาตรการตามพระราชบัญญัติการรักษาความมั่นคงภายในราชอาณาจักรมาบังคับใช้แทน คืนสันติสุขกลับมา ทำให้การพัฒนาคุณภาพชีวิตความเป็นอยู่ดำเนินการได้อย่างเต็มที่ อาทิ โครงการ“สามเหลี่ยม มั่นคง มั่งคั่ง ยั่งยืน”ส่งเสริมให้“ดินแดนปลายด้ามขวานทอง”เป็นศูนย์กลางด้านการค้าและการลงทุนของไทยในภูมิภาค (Regional Trading/Investment Center)ต่อไป
นายกรัฐมนตรียังมอบ 3แนวทางการปฏิบัติงานเน้น“กุญแจสู่ความสำเร็จ”ได้แก่ 1)“หลักบูรณาการและการมีส่วนร่วม”กอ.รมน.ต้องมีการปรับโครงสร้างการบริหารจัดการให้มีความอ่อนตัว สามารถเปลี่ยนแปลงได้ตามสถานการณ์และพร้อมที่จะทำงานแบบบูรณาการ เพื่อร่วมแก้ปัญหากับทุกหน่วยงานดึงพลังทางสังคมในแต่พื้นที่–ท้องถิ่น เข้ามาร่วมกันทำงาน ภายใต้แนวทาง“รวมไทยสร้างชาติ”โดยมีประชาชนเป็นศูนย์กลางด้วยการ“ระเบิดจากข้างใน”มีส่วนร่วม ตั้งแต่ต้นทาง - กลางทาง–ปลายทาง ขณะที่กอ.รมน.ภาค จะต้องเข้ามามีบทบาทสำคัญในการกำกับการปฏิบัติงานของ กอ.รมน.จังหวัด เพื่อนำไปสู่ความมั่นคง มั่งคั่ง ยั่งยืน ในพื้นที่ทุกตำบลยกระดับการทำงานให้เป็นดิจิทัลมากขึ้น ประยุกต์ใช้เทคโนโลยีสารสนเทศและปัญญาประดิษฐ์ (AI)มาสนับสนุนการปฏิบัติงานให้มีความมั่นคงปลอดภัยทางไซเบอร์ พร้อมกับให้ความรู้ประชาชนในเรื่องเทคโนโลยีดิจิตอล ให้ สามารถเป็น“ศูนย์กลางข้อมูลด้านความมั่นคง”ของประเทศ2)“ข้อมูลข่าวสาร และการตัดสินใจ”ต้องบูรณาการระบบงานข่าวกรองรวมทั้งการขยายเครือข่ายข่าวภาคประชาชนให้ครอบคลุมทุกพื้นที่เป้าหมาย เพื่อการติดตาม ตรวจสอบ และประเมินแนวโน้มสถานการณ์ มีการพัฒนาศักยภาพของบุคลากร เครื่องมือเครื่องใช้ และระบบสารสนเทศด้านการข่าวให้ทันสมัย รองรับระบบฐานข้อมูลขนาดใหญ่ที่ช่วยในการวิเคราะห์ได้แม่นยำ - รอบคอบ สนับสนุนการจัดทำแผนปฏิบัติการ และสามารถแจ้งเตือนภัยคุกคาม เน้นมาตรการป้องกันเป็นสำคัญ และ 3)“การสร้างการรับรู้”จะต้องประกอบด้วย(1) เสนาสนเทศคือ ผู้บริหารและเจ้าหน้าที่ กอ.รมน. ทุกระดับ ต้องศึกษาและทำความเข้าใจบทบาทหน้าที่ของตนเอง ภายใต้ พ.ร.บ.การรักษาความมั่นคงภายในฯ และยุทธศาสตร์ชาติ(2) ชุมชนสัมพันธ์คือ ความรู้ ความเข้าใจ ใน“ภูมิสังคม–ภูมิรัฐศาสตร์”ของพื้นที่เป้าหมาย พร้อมทั้งเรียนรู้บทบาท หน้าที่ และศักยภาพของส่วนราชการอื่น ๆ ที่ต้องทำงานบูรณาการกัน เพื่อให้เกิดผลสัมฤทธิ์อย่างเป็นรูปธรรม และ(3) ประชาสัมพันธ์ได้แก่ การพัฒนางานวิเทศสัมพันธ์ สร้างความตระหนักรู้ ทำเข้าใจ และแสวงหาร่วมมือจากทุกภาคส่วน เพื่อสนับสนุนงานบริการของรัฐ รวมทั้ง การเสริมสร้างความเข้มแข็งกลไก“บวร” (บ้าน - วัด - โรงเรียน) เป็นภูมิคุ้มกัน ไม่ให้มีกระบวนการบ่มเพาะเผยแพร่แนวคิดที่ผิด ๆ ในชุมชน หรือผ่านทางสื่อสังคมออนไลน์ พร้อมประชาสัมพันธ์“เชิงรุก”อาทิ ยกระดับการรู้เท่าทันสื่อ ติดตามFake newsการเปิดโอกาสให้ประชาชนมีส่วนร่วมในการแจ้งเบาะแส เพื่อการป้องกันและแก้ไขปัญหาความมั่นคงและภัยคุกคามด้านต่าง ๆที่ง่าย–สะดวก ในรูปแบบOSSหรือสายด่วน โดยต้องคุ้มครองผู้แจ้งให้ปลอดภัยด้วย
-----------------------
กลุ่มประชาสัมพันธ์และเผยแพร่ สำนักโฆษก